
A V I Z

asupra propunerii legislative privind acordarea despăgubirilor în caz de calamităţi naturale în agricultură  


În conformitate cu prevederile Regulamentului Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu propunerea legislativă privind acordarea despăgubirilor în caz de calamităţi naturale în agricultură, trimisă cu adresa nr. P.l. x 672 din               21 decembrie 2005, înregistrat  sub nr.31/1152 din 22 decembrie 2005.


Camera Deputaţilor este  Cameră  decizională.



Potrivit prevederilor art.61 din Regulamentul Camerei Deputaţilor, comisia a dezbătut propunerea legislativă, menţionată mai sus, în şedinţa din             15 februarie 2006.



Membrii comisiei au examinat propunerea legislativă supusă aprobării, expunerea de motive şi avizul favorabil al Consiliului Legislativ nr. 569/20.05.2005. Senatul a respins această iniţiativă legislativă în şedinţa din 15 decembrie 2005. 
Guvernul, prin punctul de vedere transmis, a precizat că nu susţine adoptarea propunerii legislative, deoarece la art. 2, alin. (1) - (4) sunt prevăzuţi termeni şi sintagme care trebuie puse de acord şi definite, pentru evitarea problemelor de interpretare a legii, constituirea Fondului naţional pentru Dezastre în Agricultură, astfel cum a fost conceput, îmbracă forma unui fond special, ceea ce contravine prevederilor art. 10, alin. (2) şi (4) din Legea nr. 500/2002, dispoziţii care intră în contradicţie şi cu prevederile Băncii Mondiale care specifică necesitatea înscrierii în buget a oricărei surse financiare. De asemenea, aplicarea cotei prevăzută la lit. a) de la art. 4, alin. (1), poate reprezenta o obligaţie fiscală suplimentară care duce implicit la creşterea fiscalităţii la nivelul persoanelor juridice respective, iar cu privire la sursele de constituire a FNDA prevăzute la art. 4, alin. (1), lit. c) - f) au ca efect diminuarea veniturilor bugetare. Termenele prevăzute la art. 19 lit. c) din propunerea legislativă sunt prea scurte. Potrivit prevederilor art. 138 alin. (5) din Constituţia republicată cheltuielile bugetare nu pot fi aprobate fără să fie stabilită sursa de finanţare.


În urma dezbaterilor, cu unanimitate de voturi, s-a hotărât avizarea negativă a propunerii legislative.



În raport de obiectul şi conţinutul său, proiectul de lege face parte din categoria legilor organice.

